סמדר שמואלי

סמדר הילה שמואלי (נולדה ב-27 באוקטובר 1974) היא פעילה חברתית ופוליטית ומאמנת עסקית ישראלית. הוצבה במקום ה-15 ברשימת המחנה הדמוקרטי בבחירות לכנסת ה-22, אך בהמשך עברה לתמוך בבנימין נתניהו.

ביוגרפיה
טרם גיוסה לצה"ל החלה לכתוב במוספי הפנאי של "ידיעות אחרונות". את שירותה הצבאי עשתה ככתבת ועורכת בעיתון "במחנה" ובערבים למדה קופירייטינג. עם שחרורה חזרה ל"ידיעות אחרונות" והחלה לכתוב טור ספורט הומוריסטי, משם התקדמה לעבודה עיתונאית בדסק החדשות ולכתבות צבע, ראיונות ופרופילים.

למדה לתואר ראשון בספרות והיסטוריה מאוניברסיטת תל אביב.

בין השנים 1995–1998 עבדה ב"ידיעות אחרונות".

עם הקמת אתר ynet, בשנת 2000, הצטרפה אליו ככתבת בריאות והתקדמה באותה שנה לתפקיד כתבת פרלמנטרית, אותו מילאה עד לשנת 2003.

בתחילת המאה ה-21 פרסמה סדרת כתבות ותחקירים על פרשת ילדי תימן ותמכה בפרסום החומרים החסויים בעניין. בשנת 2002 פרסמה שמואלי שישראל מחזיקה בסתר בשמונת הימאים שנתפסו על ספינת הנשק קארין A. הפרסום התגלגל לכותרות הראשיות במדינות ערב והביא ללחץ על ישראל לשחרר את שמונת הימאים שלא נמצא קשר בינם לבין הנשק שיועד לארגון החמאס. בעקבות החשיפה הורה ראש ממשלת ישראל אריאל שרון באוקטובר 2002 לשחרר למצרים את העצורים. במהלך המגעים החשאיים עם מצרים בנוגע להליך שחרור הימאים, חשפה שמואלי בלעדית את התוכנית לשחרור האזרח הישראלי עזאם עזאם, שהיה כלוא במצרים, תמורת הימאים.

בשנת 2004 פרשה מכתיבה בעיתונות ולאחר פסק זמן של כחמש שנים חזרה לכתיבה חופשית של בלוגים וסטטוסים ברשת החברתית בדגש על ענייני אקטואליה, שמירה על שלטון חוק, כיבוד זכויות הפרט וחתירה לשלום.

מאז 2011 עסקה בייעוץ, אימון אישי, עסקי ופיתוח מנהלים בארגונים וחברות גדולות, באמצעות כלים לפיתוח מנהיגות בחברת "תות תקשורת ותוצאות".

פעילות ציבורית
החל מ-2014 שמואלי הייתה חברה במפלגת העבודה ולקחה חלק בישיבות של חוגים רעיוניים שהתקיימו בה. לאחר ירידת המפלגה לשישה מנדטים ופרישת ראש המפלגה, אבי גבאי, מהחיים הפוליטיים, הודיעה על פרישה והצטרפה למפלגת ישראל דמוקרטית בראשות אהוד ברק. הוצבה במקום ה-15 ברשימת המחנה הדמוקרטי לקראת הבחירות לכנסת העשרים ושתיים, ולא נבחרה לכנסת.

נכון להיום (2023), שינתה עמדתה ועברה לתמוך בבנימין נתניהו.

חיים אישיים
שמואלי היא אמא לבן ובת, מתגוררת בפתח תקווה.

קישורים חיצוניים

 סמדר שמואלי, באתר Xnet
 כתבות של סמדר שמואלי, באתר סלונה

הערות שוליים

פתח תקווה: אישים
מאמנים
פעילות חברתיות ישראליות
פעילים חברתיים ישראלים
סגל ynet
סגל במחנה
סגל ידיעות אחרונות
כתבי בריאות ישראלים
כתבים פרלמנטריים ישראלים
פעילות מפלגת העבודה
בלוגריות ישראליות
פעילות מפלגת העצמאות
בוגרות אוניברסיטת תל אביב
פעילי ישראל דמוקרטית
בוגרי אוניברסיטת תל אביב
ישראליות שנולדו ב-1974
ישראלים שנולדו ב-1974